På Beitostølen skal noen av verdens beste is- og snøkunstnere lage snøskulpturer på opp til 10 meter.
I løpet av 10 dager skal en snøhaug på cirka 1500 kubikkmeter øverst i alpinbakken på Beitostølen bli til en stor snøskulptur.
Tidligere i år skrev vi om at Beitostølen får sin egen is- og snøfestival i samarbeid med en av verdens største is- og snøfestivaler som arrangeres årlig i Harbin i Nordøst-Kina. Som en pre-test til festivalen er nå et team på fem designere og kunstnere på plass på Beitostølen for å gjøre seg kjent med forholdene.
– Nå får vi se hvordan de jobber og sjekket ut alle operative elementer rundt den store satsningen neste vinter, sier Bjørn B. Jacobsen, sjef i DestinasjonsKirurgene, samarbeidspartner med Beitostølen.
Designerne og kunstnerne som er på plass på Beitostølen regnes for å være noen av verdens beste designere og kunstnere innenfor skulpturer og installasjoner av snø og si. Til sammen skal det bygges tre skulpturer i alpinanlegget. Den største blir vakre Borgund stavkirke, og avhengig av hvor hard og god snøen er å jobbe med kan den bli rundt 10 meter høy.